Fi tliet snin u nofs il-Kummissjoni Nazzjonali għall-Promozzjoni tal-Ugwaljanza (NCPE) irċeviet 192 ilment. Dan it-tagħrif ingħata fil-Parlament għall-mistoqsija ta' x'ilmenti rċeviet l-NCPE bejn l-2013 u Ġunju tal-2016. Dan ifisser medja ta' ftit iktar minn erba' ilmenti fix-xahar. Numru li jista' jidher ftit baxx għall-persuni li jaħdmu fis-settur. Mistoqsija dwar dan, il-Kummissarju Renee Laviera qalet li ċ-ċokon fiċ-ċifra huwa każ ta' nuqqas ta' rappurtaġġ f'każijiet ta' diskriminazzjoni. Madankollu, saħqet li din il-problema mhix qiegħda f'pajjiżna biss. "Dan għaliex hemm ħafna raġunijiet għal xiex wieħed jista' jippreferi li ma jirrappurtax. Persuna tista' tibża' li mhux se tiġi emmnuta jew li saħansitra titlef l-impjieg tagħha. Huwa għalhekk li ħafna mill-vittmi ta' inugwaljanza jippreferu li jitolbu għall-informazzjoni iżda mbagħad ma jkomplux bl-investigazzjoni fuq il-każ tagħhom," qalet Laviera. Fil-fatt jirriżulta li t-talbiet għall-informazzjoni jisbqu lil dawk għall-investigazzjoni. Fil-fatt bejn l-2013 u Ġunju tal-2016 kien hemm 281 talba għall-informazzjoni. Dawn it-talbiet isiru kemm minn persuni normali kif ukoll minn gruppi u entitajiet oħra f'pajjiżna. L-NCPE twieġeb għal dawn it-talbiet permezz ta' statistika, informazzjoni dwar l-irwol tal-Kummisjoni fil-ġlieda kontra l-inugwaljanza f'pajjiżna kif ukoll dwar każijiet differenti ta' diskriminazzjoni. Għalkemm din iċ-ċifra hija ikbar min-numru ta' ilmenti li saru, xorta waħda jibqa' l-fatt li l-ammont huwa wieħed pjuttost żgħir b'rata medja ta' 116-il talba għall-informazzjoni fis-sena. F'każ ta' ilment il-persuna kkonċernata tista' tirrapporta faċilment billi timla l-formola tal-ilmenti. L-NCPE toffri wkoll servizz t'assistenza jekk persuna ssib problema biex timla din il-formola permezz ta' uffiċjali li jfiehmu lil min jagħmel ilment kif se jkun il-proċess tal-investigazzjoni tal-każ tiegħu. Toffri wkoll diversi taħriġ fuq is-suġġett filwaqt li tagħmel riċerki li jiffukaw fuq suġġetti differenti li għandhom x'jaqsmu mad-diskriminazzjoni fis-soċjetà tagħna. "L-edukazzjoni hija fundamentali biex tiżdied l-ugwaljanza f'pajjiżna u għalhekk l-NCPE tagħmel bosta kampanji t'edukazzjoni biex tinforma gruppi differenti fis-soċjetà. L-iktar każi komuni ta' diskriminazzjoni huma dawk li jsiru abbażi tas-sess, razza jew l-oriġini etnika tal-persuna," qalet Laviera. L-Att tal-Liġi li twaqqaf din il-Kummissjoni tipprovdi l-Kummissarju tal-NCPE bil-possibbiltà li tagħmel investigazzjoni minn jeddha f'każijiet urġenti u li jkunu topiċi fil-mument. Bejn l-2013 u Ġunju tal-2016 minn dawn il-każijiet kien hemm biss erbgħa. Staqsejna għaliex daqshekk biss. Laviera wieġbet li skont kif jitlob l-Att dwar l-Ugwaljanza Għall-Irġiel u n-Nisa, il-Kummissarju tal-NCPE tista' tibda investigazzjonijiet minn jeddha. Dwar kull ħaġa li tinvolvi xi att jew ommissjoni li jkunu allegatament illeġittimi taħt id-dispożizzjonijiet ta' dan l-Att." "Għalhekk, l-investigazzjonijiet ex-officio jsiru skont il-bżonn meta jinqalgħu xi kwistjonijiet topiċi ta' dak il-mument li jkun hemm bżonn li ssir investigazzjoni dwarhom," qalet Laviera. L-NCPE hija l-Kummissjoni mwaqqfa bil-liġi biex iżżomm l-ugwaljanza fis-soċjetà Maltija speċjalment fuq il-post tax-xogħol. Filwaqt li wieħed jittama li n-numru ta' ilmenti huwa daqshekk żgħir, minħabba li l-maġġor parti tal-postijiet tax-xogħol huma karatterizzati mill-ugwaljanza, wieħed jinnota li dan jikkuntrasta drastikament mal-fatt li d-diskriminazzjoni hija problema globali. Hija l-biża', biex il-vittmi jirrapportaw, li qiegħda ttellef l-NCPE mill-ħidma tagħha li ovvjament ma tistax tgħin lil min ma tafx bil-każ tiegħu. Jispikka każ li beda minn ilment ta' impjegata li stqarret li kellha paga inqas mill-impjegati rġiel li kellhom kariga simili għal tagħha. L-impjegata kienet ilha taħdem f'dan il-post tax-xogħol iktar mill-kollegi rġiel tagħha. Madankollu, filwaqt li huma kellhom uffiċċju privat hi ma kellhiex. B'hekk hi allegat li l-prinċipju tal-paga ugwali skont ix-xogħol ma kienx qed jiġi mħares. Flimkien mal-formola tal-ilment, l-impjegata issottomettiet kumpilazzjoni ta' evidenza li kienet turi l-inġustizzja li qed issir magħha. Dak li kien qed iħaddem l-impjegata ddefenda ruħu billi qal li l-kumpanija ma kellhiex salarju wieħed għall-kariga u kienet laqgħet it-talba li l-impjegata taħdem f'ħinijiet flessibbli għalkemm il-kumpanija ma kienet taħt l-ebda obbligu legali li tagħmel dan. Fl-investigazzjoni tal-Kummissarju tal-NCPE ħareġ il-fatt li għalkemm is-salarji tal-ħaddiema bl-istess kariga kollha kienu jvarjaw, id-distakk bejn il-pagi tal-impjegati rġiel kien iżgħar meta mqabbel mas-salarju tal-impjegata. Għalhekk, il-Kumissarju qalet li l-fatt li l-kumpanija ma żżommx rata ta' pagi waħda ma jiġġustifikax il-fatt li l-impjegata titħallas daqshekk inqas mill-kollegi maskili tagħha. Dan ifisser li l-kumpanija għandha żżid it-trasparenza fil-mod ta' kif tħallas lill-impjegati.